ভারতের পশ্চিমবঙ্গের আসানসোলে রামনবমীর উৎসবে যে কাণ্ডটি ঘটে গেল, এবং এর পরিপ্রেক্ষিতে যে ধরনের সংঘাত ভারতে আবার ছড়িয়ে পড়ার আশংকা ছিল তা থেকে মুক্তি দিয়েছেন ইমাম মাওলানা ইমদাদুল হক রাশিদি। ইমাম বলেছেন যে তিনি তার ছেলের হত্যার জন্য কোন ধরনের সাম্প্রদায়িকতাকে মেনে নিবেন না এবং যদি এর জন্য কোনো ধরনের সাম্প্রদায়িকতার সূচনা হয় তবে তিনি আসানসোল ত্যাগ করবেন। এটি একজন সদ্য সন্তানহারা সংখ্যালঘুর কাছ থেকে কেউ আশা করে নি। কারণ, এমন একটি উদার চিন্তা কোনো সম্প্রদায়ের উঁচু আসনে বসা নেতার কাছ থেকেও ভারত কখনো দেখেনি; আর ইনি তো একজন ইমাম, যাদেরকে মুসলিম-বিদ্বেষীরা আখ্যা দেন সবচেয়ে ‘গোঁড়া মুসলিম’ হিসেবে। এটি একটি গুরুত্বপূর্ণ বিষয় নিঃসন্দেহে, একই সাথে যতোগুলো অসাম্প্রদায়িক চেতনার কার্যকলাপ ভারতীয় উপমহাদেশে ঘটেছে তার মধ্যে অন্যতম, বলা উচিৎ।